DA Den Europæiske Unions Tidende C 182/2

REVIDERET FORRETNINGSORDEN FOR BESTYRELSEN FOR DET EUROPÆISKE CENTER FOR UDVIKLING AF ERHVERVSUDDANNELSE

(vedtaget af Rådet den 24. juli 2006)

(2006/C 182/02)

BESTYRELSEN FOR DET EUROPÆISKE CENTER FOR UDVIKLING AF ERHVERVSUDDANNELSE,

der blev nedsat ved artikel 4 i Rådets forordning (EØF) nr. 337/75 om oprettelse af et europæisk center for udvikling af erhvervsuddannelse (1) (i det følgende »oprettelsesforordningen«),

HAR under henvisning til artikel 5, stk. 1, i oprettelsesforordningen,

VEDTAGET FØLGENDE FORRETNINGSORDEN:

Udnævnelse af formand og næstformænd

Artikel 1

Formanden og de tre næstformænd udnævnes af bestyrelsen på en sådan måde, at de hver især tilhører én af de fire kategorier, der er nævnt i oprettelsesforordningens artikel 4, stk. 2.

Artikel 2

1. Hvis formanden er fraværende eller forhindret i at udføre sit hverv, varetages dette af en af næstformændene, der vælges i den af forretningsudvalget fastsatte rækkefølge.

2. Hvis formanden og næstformændene er fraværende eller forhindret i at udføre deres hverv, varetages dette af det medlem, der har størst anciennitet, og hvis flere medlemmer har samme anciennitet, af alderspræsidenten.

Forretningsudvalg

Artikel 3

1. I henhold til artikel 4, stk. 8, og artikel 5 i oprettelsesforordningen, nedsætter bestyrelsen et forretningsudvalg, der består af formanden og de tre næstformænd for bestyrelsen, koordinatoren for regeringernes gruppe, koordinatoren for arbejdstagernes gruppe, koordinatoren for arbejdsgivernes gruppe samt endnu en repræsentant for Kommissionens tjenestegrene.

2. Uden at det berører direktørens ansvar, jf. oprettelsesforordningens artikel 7 og 8, træffer bestyrelsen beslutninger, der haster eller er nødvendige for at styre centret mellem bestyrelsens møder, og overvåger, som pålagt det af bestyrelsen, gennemførelsen af bestyrelsens beslutninger.

3. Forretningsudvalget kan ikke træde i stedet for bestyrelsen i udførelsen af opgaver, der i henhold til oprettelsesforordningen udtrykkeligt er forbeholdt denne: liste over kandidater til stillingen som ny direktør (artikel 6, stk. 1); prioriterede mål på mellemlang sigt og arbejdsprogram (artikel 8, stk. 1) samt overslaget over indtægter og udgifter for det følgende regnskabsår (artikel 11, stk. 1); spørgsmål om forretningsudvalgets organisation, sammensætning og arbejdsmetoder.

4. Forretningsudvalget træffer sine beslutninger ved konsensus. Hvis der ikke kan opnås konsensus, henviser forretningsudvalget sagen til bestyrelsen, der derefter træffer en beslutning (artikel 4, stk. 2, i oprettelsesforordningen).

5. Bestyrelsen kan beslutte at udvide forretningsudvalget med op til tre yderligere medlemmer i hver gruppe til møder, der vedrører strategiske spørgsmål med henblik på bestyrelsens fremtidige beslutninger.

6. Tilslutning fra medlemmerne af forretningsudvalget til et forslag fremsat af et af disse eller af centrets direktør kan opnås ved skriftlig procedure som fastsat af bestyrelsen.

Indkaldelse og arbejdssted

Artikel 4

1. I henhold til artikel 4, stk. 6, i oprettelsesforordningen indkalder formanden bestyrelsen enten på eget initiativ mindst en gang om året eller efter anmodning fra mindst en tredjedel af dens medlemmer.

2. Centrets direktør underretter på formandens vegne hvert enkelt medlem om datoen for et møde senest 15 arbejdsdage før mødets afholdelse. Samtidig fremsendes forslaget til dagsorden med de punkter, der skal drøftes, samt eventuelle forberedende dokumenter.

3. Hvis mindst en tredjedel af bestyrelsens medlemmer i overensstemmelse med artikel 4, stk. 6, i oprettelsesforordningen, anmoder om indkaldelse af bestyrelsen, efterkommer formanden anmodningen inden en måned i overensstemmelse med stk. 2.

Artikel 5

Bestyrelsens møder afholdes normalt på centrets hjemsted.

Dagsorden

Artikel 6

1. Ved begyndelsen af et møde godkender bestyrelsen dagsordenen, der skal indeholde de punkter, der er opført på forslaget til dagsorden som omhandlet i artikel 4, stk. 2, og eventuelle andre punkter henhørende under dens kompetence, der er foreslået af formanden eller af et eller flere af dens medlemmer, jf. stk. 2.

2. Anmodninger fra et eller flere medlemmer af bestyrelsen om, at et punkt optages på dagsordenen eller udgår, skal begrundes og skriftligt tilstilles formanden mindst en uge inden mødet. Formanden underretter omgående de øvrige medlemmer af bestyrelsen om en sådan anmodning.

3. Under et møde kan medlemmerne foreslå optagelse af et punkt på dagsordenen for det følgende møde. Ved det følgende mødes begyndelse beslutter bestyrelsen, om det foreslåede punkt skal optages på dagsordenen.

Mødedeltagelse

Artikel 7

1. Foruden formanden, næstformændene og medlemmerne kan følgende personer deltage i møderne uden stemmeret:

— Centrets direktør og vicedirektør

2. På forslag fra formanden kan bestyrelsen tillade følgende personer at deltage i bestyrelsens eller forretningsudvalgets møder uden stemmeret:

— medlemmer af centrets personaleudvalg

— personer med særlige kvalifikationer i spørgsmål, der henhører under bestyrelsens ansvar.

Artikel 8

Et medlem af bestyrelsen, der er forhindret i at deltage i et møde, skal underrette direktøren for centret.

Forhandlinger

Artikel 9

1. Bestyrelsen er beslutningsdygtig, når et flertal af dens medlemmer eller af de personer, der i medfør af artikel 13 gyldigt repræsenterer dem, er til stede; dog skal mindst en tredjedel af dens medlemmer være til stede.

Hvis der ikke er et beslutningsdygtigt antal medlemmer til stede, afslutter formanden mødet og indkalder hurtigst muligt til et nyt møde.

2. Bestyrelsens møder er ikke offentlige, men resultatet offentliggøres, medmindre de drøftede spørgsmål er fortrolige.

3. Formanden leder forhandlingerne.

4. Formanden giver forrang til medlemmer, der ønsker at rejse et procedurespørgsmål eller et præliminært spørgsmål.

5. Hvis en taler fraviger emnet og allerede er blevet kaldt til orden af formanden to gange, kan denne, hvis taleren stadig ikke holder sig til emnet, fratage den pågældende ordet.

6. Hvis formanden eller et medlem anfægter, at et forslag stillet af et medlem under drøftelserne, kan tages op, stemmes der herom. Et sådant spørgsmåls substans kan kun drøftes med tilslutning fra et flertal som nævnt i artikel 10, stk. 1.

7. Hvis formanden mener, at et forslag kan være til gene for bestyrelsens forhandlinger, afholder han/hun omgående en afstemning herom uden debat.

Vedtagelse af beslutninger

Artikel 10

1. I henhold til oprettelsesforordningens artikel 4, stk. 7, træffes bestyrelsens beslutninger med absolut flertal blandt medlemmerne.

2. Forslag om, at bestyrelsen ikke bør afgive udtalelse om et spørgsmål, eller om, at spørgsmålet først skal behandles senere, sættes til afstemning før forslag, der vedrører spørgsmålets substans.

3. Forslag, der omhandler flere spørgsmål, opdeles, hvis der anmodes herom.

4. Stilles der flere forslag vedrørende det samme spørgsmål, stemmes der først om det forslag, der er mest vidtgående. Ved ændringsforslag stemmes der først om det forslag, der adskiller sig mest fra den oprindelige tekst. Ved ændringsforslag til et ændringsforslag stemmes der først om forslagene vedrørende det ændringsforslag, der adskiller sig mest fra den oprindelige tekst, idet der begyndes med det mest vidtgående.

5. Til sidst stemmes der om den tekst, der er resultatet af de foregående afstemninger.

Artikel 11

1. Der anføres afstemningstal for alle bestyrelsens beslutninger. En beslutning ledsages af en skriftlig redegørelse for mindretallets synspunkter, hvis dette anmoder herom.

2. Centrets direktør orienterer om nødvendigt om vedtagne beslutninger.

Afstemningsregler

Artikel 12

1. Der stemmes ved håndsoprækning eller navneopråb.

2. Hvis resultatet af en afstemning ved håndsoprækning anfægtes, skal formanden foretage afstemning ved navneopråb.

3. Udnævnelser og udpegelser finder sted ved hemmelig afstemning, hvis ét af medlemmerne anmoder herom, eller hvis formanden finder det nødvendigt.

4. Ved hemmelig afstemning tæller formanden stemmerne under tilstedeværelse af tre valgtilforordnede, der udpeges af bestyrelsen, hver gang der skal stemmes. Formanden meddeler straks afstemningsresultaterne.

5. Når et forslag sættes til afstemning, skal formanden lade ethvert medlem, der ønsker det, give en kort redegørelse for sin stemmeafgivning.

Stemmeafgivelse ved fuldmagt

Artikel 13

1. Et medlem, der ikke kan deltage i et møde, kan bemyndige et andet medlem i sin egen kategori til at stemme på sine vegne. Medlemmerne underretter skriftligt formanden herom inden mødet.

2. Et medlem må ikke tage imod mere end to fuldmagter.

3. En fuldmagt er kun gyldig for det møde, den er afgivet for.

Afslutning af forhandlingerne

Artikel 14

1. Formanden kan foreslå forhandlingerne afsluttet, når han finder, at alle medlemmer har haft lejlighed til at fremsætte deres synspunkter. Medlemmer kan også foreslå forhandlingerne afsluttet.

2. Et medlem, der ønsker at fremsætte bemærkninger vedrørende forhandlingernes afslutning, skal have ordet først.

3. Ethvert forslag om at afslutte forhandlingerne skal sættes til afstemning.

Skriftlig procedure

Artikel 15

1. Skriftlig procedure kan tilrettelægges på to måder:

a) via et forslag, der sendes til samtlige bestyrelsesmedlemmer, der anmodes om at meddele deres holdninger til deres medlemmer af forretningsudvalget med henblik på en beslutning i forretningsudvalget

b) via et forslag til beslutning, efter at der ikke har kunnet opnås konsensus i forretningsudvalget (artikel 3, stk. 5).

2. Bestyrelsen sørger for den praktiske gennemførelse af de skriftlige procedurer og afsætter tilstrækkelig tid til (elektronisk) afstemning og andre procedurer med henblik på afslutning af afstemningsproceduren.

Mødeprotokol

Artikel 16

1. Der udarbejdes en protokol vedrørende arbejdet på hvert møde.

2. Protokollen skal indeholde:

a) en oversigt over tilstedeværende medlemmer og over fuldmagter

b) et referat af forhandlingerne

c) beslutninger vedtaget af bestyrelsen med angivelse af stemmetal for hver afstemning.

3. Der tilstilles bestyrelsen et udkast til protokol inden fire uger efter afholdelsen af det pågældende møde.

4. Protokollen forelægges bestyrelsen ved skriftlig procedure og vedtages af forretningsudvalget.

5. Forslag til ændring af udkastet til protokol forelægges direktøren skriftligt, senest fire uger efter at medlemmerne har modtaget dem.

6. Den godkendte protokol undertegnes af formanden og påtegnes af centrets direktør.

Sekretariat

Artikel 17

1. I overensstemmelse med artikel 7 stk. 2, i oprettelsesforordningen forbereder og tilrettelægger centrets direktør arbejdet i bestyrelsen og forretningsudvalget og sørger for sekretariatsbistand til deres møder. Han/hun bistår forretningsudvalget og bestyrelsen med forberedelse af de beslutninger, der vedtages på møderne eller ved skriftlig procedure.

2. Korrespondance til bestyrelsen, formanden eller centrets direktør stiles til centret.

Revision af forretningsordenen

Artikel 18

1. Bestyrelsen træffer beslutning om revision af sin forretningsorden med et absolut flertal af sine medlemmer.

2. Revisionen træder i kraft, når Rådet for Den Europæiske Union har modtaget en udtalelse fra Kommissionen og godkendt den.

(1) EFT L 39 af 13.2.1975. Senest ændret ved Rådets forordning (EF) nr. 2051/2004 af 25. oktober 2004 (EUT L 255 af 1.12.2004, s. 1).